Dýrafjarðargöng – Framvinda í vikum 41 - 42 Hér er samantekt af því helsta sem gerðist í vikum 41 - 42 við vinnu Dýrafjarðarganga . Klárað var að leggja frárennslis - dren - og ídráttarlagnir fyrir 11 kV rafmagn í hægri vegöxl í göngunum og á aðeins eftir að klára að leggja út eftir vegskálunum . Síðar verða svo lögð ídráttarrör fyrir stýristrengi og raflagnir sem liggja ofar . Eftir er að leggja rúmlega 400 m af drenlögn meðfram vinstri vegg í göngunum . Síðar í verkinu verður svo lagður 132 kV jarðstrengur eftir vinstri vegöxlinni . Sem fyrr var unnið við uppsetningu á einangrunarklæðingu til vatnsvarna í göngunum ásamt því að haldið var áfram að sprautusteypa yfir klæðingarnar . Búið er að steypa 9 hluta af 14 í yfirbyggingu vegskálans í Arnarfirði og alla sökkla nema tvo . Haldið var áfram með fyllingar meðfram vegskálanum í Dýrafirði . Í Dýrafirði var steypt fyrri steypan í undirstöðu fyrir mastur og sökkli fyrir fjarskiptahús sem standa utan við munna . Í Dýrafirði var unnið við fyllingar , niðurlögn á flórum við vegræsi og frágangi á fláafleygum og skeringum . Klárað var að steypa sigplötur við brúna yfir Hófsá og er þar með allri meiriháttar steypuvinnu lokið í brúnum yfir Mjólká og Hófsá . Á meðfylgjandi myndum má sjá fyllingavinnu við vegskálann í Dýrafirði , vegskálann í Arnarfirði , vinnu við lagnir í göngunum og horft eftir svæði sem hefur vatnsvörn í öllu sniðinu og búið að sprautusteypa yfir . Fyrir hönd framkvæmdaeftirlits Dýrafjarðarganga